b'\n_START_ARTICLE_\nHeikki Repo\n_START_PARAGRAPH_\nHeikki Feodor Repo (k\xc3\xa4ytti my\xc3\xb6s salanime\xc3\xa4 Esko Kivi, 3. elokuuta 1888 Liperi \xe2\x80\x93 5. joulukuuta 1935 Moskova) oli kuuluisin niin sanotuista punaisista j\xc3\xa4\xc3\xa4k\xc3\xa4reist\xc3\xa4._NEWLINE_Suutari Repo saapui Saksaan Lockstedtin leirille 7. hein\xc3\xa4kuuta 1916. J\xc3\xa4\xc3\xa4k\xc3\xa4ripataljoona 27 oli t\xc3\xa4ss\xc3\xa4 vaiheessa jo l\xc3\xa4htenyt Saksan it\xc3\xa4rintamalle, joten sinne Repo ei joutunut. Repo ei sopeutunut sotilasel\xc3\xa4m\xc3\xa4\xc3\xa4n ja h\xc3\xa4net komennettiin syksyll\xc3\xa4 1916 Suomeen v\xc3\xa4rv\xc3\xa4riksi. Koska Repo oli sosialisti, h\xc3\xa4nen uskottiin onnistuvan v\xc3\xa4rv\xc3\xa4\xc3\xa4m\xc3\xa4\xc3\xa4n ty\xc3\xb6l\xc3\xa4isi\xc3\xa4. Suomen viranomaiset olivat saaneet vihi\xc3\xa4 Saksasta salaa tulleesta j\xc3\xa4\xc3\xa4k\xc3\xa4riryhm\xc3\xa4st\xc3\xa4. Kun j\xc3\xa4\xc3\xa4k\xc3\xa4rit majoittuivat Simon Maaninkaj\xc3\xa4rvell\xc3\xa4 mets\xc3\xa4saunalle, oululaisten poliisien ja ven\xc3\xa4l\xc3\xa4isten sotilaiden osasto hy\xc3\xb6kk\xc3\xa4si heid\xc3\xa4n kimppuunsa 11. joulukuuta 1916. T\xc3\xa4ss\xc3\xa4 Simon kahakassa kaatui Saksaan v\xc3\xa4rv\xc3\xa4tty j\xc3\xa4\xc3\xa4k\xc3\xa4riehdokas ja j\xc3\xa4\xc3\xa4k\xc3\xa4rit Repo ja Sven Weckstr\xc3\xb6m j\xc3\xa4iv\xc3\xa4t vangiksi. Repo ja Weckstr\xc3\xb6m vietiin Oulun l\xc3\xa4\xc3\xa4ninvankilaan.  _NEWLINE_Ven\xc3\xa4j\xc3\xa4n maaliskuun 1917 vallankumouksen j\xc3\xa4lkeen Repo ja Weckstr\xc3\xb6m vapautettiin. Yhdess\xc3\xa4 Pietarin \xc5\xa0palernajan vankilasta vapautettujen j\xc3\xa4\xc3\xa4k\xc3\xa4rien kanssa he matkustivat takaisin Saksaan. Kev\xc3\xa4ttalvella 1917 he liittyiv\xc3\xa4t it\xc3\xa4rintamalta selustaan Libauhun vedettyyn J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n, jossa Repo osallistui kes\xc3\xa4-hein\xc3\xa4kuussa perustetun pataljoonaneuvoston toimintaan. Repoa juhlittiin Simon kahakassa kunnostautuneena sankarina.  _NEWLINE_Revosta tuli ty\xc3\xb6l\xc3\xa4isj\xc3\xa4\xc3\xa4k\xc3\xa4reiden toimeenpanevan komitean puheenjohtaja 9. syyskuuta 1917. Komitea oli perustettu samana p\xc3\xa4iv\xc3\xa4n\xc3\xa4 ja siihen kuului sek\xc3\xa4 j\xc3\xa4\xc3\xa4k\xc3\xa4reit\xc3\xa4 ett\xc3\xa4 aliupseereita. Komitea ilmoitti perustavansa toimintansa sosialidemokraattisen puolueen tavoitteisiin._NEWLINE_Kun j\xc3\xa4\xc3\xa4k\xc3\xa4rien p\xc3\xa4\xc3\xa4joukko l\xc3\xa4hti Suomeen helmikuussa 1918, ty\xc3\xb6l\xc3\xa4isj\xc3\xa4\xc3\xa4k\xc3\xa4rit j\xc3\xa4iv\xc3\xa4t Saksaan. He yrittiv\xc3\xa4t vaikuttaa siihen, ettei Saksa l\xc3\xa4hett\xc3\xa4isi sotilaita Suomeen. Kes\xc3\xa4ll\xc3\xa4 1918 Saksassa oli viel\xc3\xa4 noin 300 j\xc3\xa4\xc3\xa4k\xc3\xa4ri\xc3\xa4. _NEWLINE_Repo perusti yhdess\xc3\xa4 Neuvosto-Ven\xc3\xa4j\xc3\xa4n rauhanneuvotteluvaltuuskunnan mukana tulleiden suomalaisten V\xc3\xa4in\xc3\xb6 Pukan ja Mauno Heimon kanssa Berliinin komitean, josta tuli Suomen Kommunistisen Puolueen perustamisen j\xc3\xa4lkeen SKP:n Berliinin komitea. Komitea yritti suostutella Saksassa olevia j\xc3\xa4\xc3\xa4k\xc3\xa4reit\xc3\xa4 vallankumouksen riveihin ja j\xc3\xa4\xc3\xa4m\xc3\xa4\xc3\xa4n Saksaan._NEWLINE_Repo yritti syksyll\xc3\xa4 1918 hankkia Tukholmasta laivan, jolla Saksassa olleet j\xc3\xa4\xc3\xa4k\xc3\xa4rit olisi voitu kuljettaa Pietariin. Se ei kuitenkaan onnistunut. Ty\xc3\xb6l\xc3\xa4isj\xc3\xa4\xc3\xa4k\xc3\xa4rit kotiutettiin Suomeen. Repo j\xc3\xa4i Tukholmaan ja pyrki v\xc3\xa4rv\xc3\xa4\xc3\xa4m\xc3\xa4\xc3\xa4n j\xc3\xa4\xc3\xa4k\xc3\xa4reit\xc3\xa4 SKP:n palvelukseen. H\xc3\xa4n perusti Ruotsiin muuttaneiden ja paenneiden suomalaisten keskuuteen Suomen punaisen kaartin Ruotsin pataljoonan (SPKRP) osastoja ja ohjasi niiden toimintaa. Repo kirjoitti salanimell\xc3\xa4 \xe2\x80\x9dEsko Kivi\xe2\x80\x9d yhdess\xc3\xa4 j\xc3\xa4\xc3\xa4k\xc3\xa4ri Syv\xc3\xa4j\xc3\xa4rven kanssa vallankumouksellisille tarkoitettuja harjoitusoppaita, joilla oli viattomilta kuulostavat nimet Mehil\xc3\xa4ishoidon opas ja Kansan laulukirja.  N\xc3\xa4it\xc3\xa4 oppaita toimitettiin salaa Suomeen._NEWLINE_Kun vallankumous Suomessa ei n\xc3\xa4ytt\xc3\xa4nyt etenev\xc3\xa4n, Repo siirtyi vuonna 1920 Ven\xc3\xa4j\xc3\xa4lle. H\xc3\xa4n k\xc3\xa4vi Pietarin Kansainv\xc3\xa4lisen sotakoulun, osallistui 1921 Kronstadtin kapinan kukistamiseen ja taisteli talvella 1921\xe2\x80\x931922 It\xc3\xa4-Karjalassa Toivo Antikaisen johtamissa hiihtojoukoissa. 1921 Repo julkaisi Suomen Ty\xc3\xb6mies -lehdess\xc3\xa4 oman kuvauksensa Simon kahakasta ja my\xc3\xb6hemmin 1920-luvulla h\xc3\xa4n julkaisi muistelmat toiminnastaan j\xc3\xa4\xc3\xa4k\xc3\xa4riliikkeess\xc3\xa4. Repo opiskeli vuosina 1929\xe2\x80\x931930 L\xc3\xa4nnen v\xc3\xa4hemmist\xc3\xb6kansallisuuksien yliopistossa ja piti siell\xc3\xa4 my\xc3\xb6s esitelmi\xc3\xa4 j\xc3\xa4\xc3\xa4k\xc3\xa4riliikkeest\xc3\xa4._NEWLINE_Lopulta Repo joutui Stalinin puhdistusten uhriksi. H\xc3\xa4nt\xc3\xa4 pidettiin Kullervo Mannerin oppositioryhm\xc3\xa4n j\xc3\xa4senen\xc3\xa4 ja h\xc3\xa4nen ep\xc3\xa4iltiin olevan ulkomaisen tiedustelupalvelun agentti. Repo tuomittiin kuolemaan yhdess\xc3\xa4 V\xc3\xa4in\xc3\xb6 Pukan ja Einari Laaksovirran kanssa ja heid\xc3\xa4t teloitettiin 5. joulukuuta 1935.'